Hallitus on tuomassa eduskunnan käsittelyyn lakia, jossa kohuttu hallintarekisteri on piilotettu kiertotermien taakse.

Alexander Stubb kertoi joulukuussa, ettei kiisteltyä lakia hallintarekisteristä tuoda eduskunnan käsittelyyn. JOHN PALMÉN

Hallitus ilmoitti valtiovarainministeri Alexander Stubbin (kok) suulla joulukuun alussa, että kiistellyn hallintarekisterin valmistelua ei tuoda eduskunnan käsittelyyn.

– Totesimme hallituspuolueiden puheenjohtajien kesken, että tässä tilanteessa hallintarekisterin vieminen eteenpäin ei ole järkevää, Stubb totesi tuolloin.

Stubbin mukaan hän pyysi valtiovarainministeriötä valmistelemaan EU:n arvopaperiasetukseen liittyvän lainsäädännön ilman hallintarekisteriä.

– Me emme valmistele hallintarekisteriä uudestaan missään muodossa. Hallintarekisteri on haudattu ja kuopattu. Sitä ei tuoda tämän hallituskauden aikana, Stubb vakuutti erikseen järjestetyssä tiedotustilaisuudessa.

Tilanne näyttää sen jälkeen muuttuneen, sillä hallitus käsitteli torstaina esitystään ”laiksi arvo-osuusjärjestelmästä”. Lain esitteli kunta- ja uudistusministeri Anu Vehviläinen (kesk) Stubbin ollessa työmatkalla.

– Tarkoituksena on tehdä pääosin Euroopan unionin niin sanotun arvopaperikeskusasetuksen voimaantulosta johtuvia muutoksia kansalliseen lainsäädäntöön, Iltalehden käsiinsä saaman lakiesityksen esittelytekstissä kirjoitetaan.

Hallituksen esityksessä ei puhuta suoraan hallintarekisteristä, mutta käytännössä laki mahdollistaisi hallintarekisteröinnin sellaisen arvopaperikeskuksen kautta, joka tarjoaa toisen EU-maan toimiluvalla hallintarekisteröintipalveluita Suomessa.

Jos eduskunta uuden lakiesityksen hyväksyy, eurooppalaiset arvopaperilaitokset voisivat siis jatkossa tarjota hallintarekisteröintimahdollisuutta myös suomalaisille sijoittajille. Eli toisin kuin ministeri Stubb viime vuoden lopulla vakuutti.

Hallintarekisterin puolustajat ovat sanoneet, että suomalaiset voivat tälläkin hetkellä käyttää ulkomaisia hallintarekistereitä, mutta esimerkiksi oikeusministeriön tuoreen lausunnon mukaan se on laitonta.

Omistukset piiloon

Tällä hetkellä suomalaiset sijoittajat omistavat osakkeensa suoraan, eli osakkeita hallinnoi esimerkiksi pankki sähköisellä arvo-osuustilillä, ja näistä tileistä pitää kirjaa yksityinen toimija Euroclear Finland Oy. Kenen tahansa suomalaisen osakeomistuksen pystyy selvittämään Euroclearin tietokannoista.

Hallintarekisteri puolestaan mahdollistaisi osakeomistusten piilottamisen niin, että yksittäisen osakkeenomistajan sijaan yhtiön omistajana näkyisi vaikkapa ulkomaisen pankin ylläpitämä sijoitusinstrumentti.

Hallituksen ja valtiovarainministeriön yhdessä ajama, Finanssialan keskusliitto FK:n voimakkaasti lobbaama hallintarekisterihanke on herättänyt vastustusta, koska lukuisten viranomaisten – muun muassa poliisin, verottajan ja syyttäjälaitoksen – mielestä se mahdollistaa veronkiertoa ja siten tukee harmaata taloutta.

Valtiovarainministeri Stubbin eduskunnassa antamasta lausunnosta nousikin kohu, kun hän väitti 90 prosenttia viranomaislausunnoista olevan hallintarekisterin suhteen myönteisiä, kun oikea luku oli vain kymmenisen prosenttia.